Gedagte vir die dag: Die Koning kom!Foto: pixabay.com Met Jesus in die middel van die optog het die skare uitgeroep: “Prys God vir die Seun van Dawid! Geseënd is die Een wat kom in die Here se Naam! Prys God in die hoogste hemel!” (Matteus 21:9) Jesus se lydensweg is vinnig besig om ten einde te loop. Die volgende aantal dae het daar ŉ paar opspraakwekkende dinge gebeur. Alles het in die gees van afronding gestaan. Jesus se intog in Jerusalem was een van die uitstaande gebeurtenisse in dié tyd. Jesus het hierdie intog deeglik beplan. Hy wou daarmee ŉ duidelike boodskap uitstuur oor wie Hy is. Wanneer Jesus op die donkie klim om die stad binne te gaan, is Hy besig om ŉ profetiese voorsegging te vervul. In Sagaria 9:9 staan daar: “Jubel, Sion! Juig, Jerusalem! Jou koning sal na jou toe kom. Hy is regverdig en hy is ŉ oorwinnaar, hy is nederig en hy ry op ŉ donkie, op die hingsvul van ŉ donkie” (Bybel in Afrikaans 1983/1992). Die skare wat rondom Jesus vergader het, raak opgewonde. Hulle erken Hom as die Koning. Hulle sing tot sy eer en maak vir Hom die pad oop. Die pad na die kroon? Nee, die pad na die kruis. Maar, ja, dit was toe inderdaad die weg na sy Goddelike heerskappy.